ai4bharat/Pralekha huggingface dataset:
பிரதமர் அலுவலகம்
இங்கலாந்தின் இரண்டாம் எலிசபெத் ராணியின் மறைவிற்கு பிரதமர் இரங்கல்
இங்கலாந்தின் இரண்டாம் எலிசபெத் ராணியின் மறைவிற்கு பிரதமர் திரு.நரேந்திர மோடி இரங்கல் தெரிவித்துள்ளார்.
பிரதமர் தனது ட்விட்டர் பதிவில் கூறியிருப்பதாவது;
“சமகாலத்தில் வாழ்ந்த ஒரு வலிமையான தலைவரான இரண்டாம் எலிசபெத் ராணியை என்றென்றும் நமது நினைவுகளில் நிலைத்திருப்பார். தேசத்திற்கும், மக்களுக்கும் ஊக்கமளிக்கும் தலைவராக திகழ்ந்தவர். பொது வாழ்வில் கண்ணியத்தையும், நேர்மையையும் கடைபிடித்தவர். அவருடைய மறைவால் வேதனையடைந்தேன். இந்த சோகமான நேரத்தில் எனது சிந்தனைகள் அவருடைய குடும்பம் மற்றும் பிரிட்டன்வாழ் மக்களோடு இருக்கின்றன”.
”கடந்த 2015 மற்றும் 2018 ஆம் ஆண்டுகளில் என்னுடைய பிரிட்டன் பயணங்களின்போது இரண்டாம் எலிசபெத் ராணியை சந்தித்த அனுபவங்கள் எளிதில் மறக்க இயலாது. அவருடைய வரவேற்பையும், அன்பையும் என்னால் ஒருபோதும் மறக்க முடியாது. எங்களது ஒரு சந்திப்பில் அவருடைய திருமணத்திற்கு மகாத்மா காந்தி பரிசாக வழங்கிய கைக்குட்டையை என்னிடம் காண்பித்தார். அந்த நிகழ்வை என்றென்றும் நினைவில் கொள்வேன்”.
நிதி அமைச்சகம்
மூலதன முதலீடு செலவு ரூ. 10 லட்சம் கோடியாக, 33% உயர்வு
தொடர்ந்து மூன்றாவது முறையாக மூலதன முதலீடு செலவை உயர்த்த மத்திய அரசு திட்டமிட்டுள்ளது. இதன் அடிப்படையில் மத்திய நிதி மற்றும் பெரு நிறுவன விவகாரங்கள் அமைச்சர் திருமதி நிர்மலா சீதாராமன் நாடாளுமன்றத்தில் வெளியிட்ட 2023-24 ஆம் ஆண்டிற்கான நிதிநிலை அறிக்கையில் மூலதன முதலீடு செலவு 33% கூடுதலாக, ரூ. 10 லட்சம் கோடியாக அறிவிக்கப்பட்டுள்ளது. 2019- 20ஆம் ஆண்டின் செலவை விட மூன்று மடங்கு அதிகமான இந்த தொகை, ஒட்டுமொத்த உள்நாட்டு உற்பத்தியில் 3.3% ஆகும்.
மத்திய அரசின் நேரடி மூலதன முதலீடு, மாநிலங்களுக்கு மானியங்கள் மூலம் மூலதன சொத்துக்களை உருவாக்குவதற்கான முயற்சிக்கு வலு சேர்ப்பதாக திருமதி நிர்மலா சீதாராமன் கூறினார். மத்திய அரசின் இந்த ‘செயல்திறன் வாய்ந்த மூலதன செலவு’, ஒட்டுமொத்த உள்நாட்டு உற்பத்தியில் 4.5%ஆக, ரூ. 13.7 லட்சம் கோடியாக இருக்கும்.
மாநிலங்களை ஊக்குவிக்கவும், உள்கட்டமைப்பு முதலீடுகளை அதிகரிக்கவும், மாநில அரசுகளுக்கு வழங்கப்படும் 50 ஆண்டுகால வட்டியில்லா கடனை மேலும் ஓர் ஆண்டுக்கு நீட்டிக்க முடிவு செய்யப்பட்டுள்ளது. இதற்கான செலவு ரூ. 1.3 லட்சம் கோடியாக இருக்கும்.
ரயில்வே, சாலை, நகர்ப்புற உள்கட்டமைப்பு மற்றும் எரிசக்தி போன்ற உள்கட்டமைப்பு சார்ந்த துறைகளில் தனியார் துறையினரின் முதலீட்டை ஈர்ப்பதற்காக புதிதாக அமைக்கப்பட்டுள்ள உள்கட்டமைப்பு நிதி செயலகம், பங்குதாரர்களுக்கு உதவிகரமாக இருக்கும் என்று தமது உரையின்போது நிதியமைச்சர் குறிப்பிட்டார்.
அறிவியல் மற்றும் தொழில்நுட்பத்துறை
கடந்த 3,200 வருடங்களில் நடந்த சர்வதேச காலநிலை மாற்றங்கள் இந்தியாவின் மழைக்காலம், விவசாயம் மற்றும் சமூக-பொருளாதார வளர்ச்சியில் தாக்கங்களை ஏற்படுத்தியுள்ளன என்று சமீபத்திய ஆய்வில் தகவல்
இமாலய புவியியலுக்கான வாடியா நிறுவனத்தின் சமீபத்திய ஆய்வில் கடந்த 3,200 வருடங்களில் நடந்த சர்வதேச காலநிலை மாற்றங்கள் இந்தியாவின் மழைக்காலம், விவசாயம் மற்றும் சமூக-பொருளாதார வளர்ச்சியில் தாக்கங்களை ஏற்படுத்தியுள்ளன என்று தெரியவந்துள்ளது.
இந்தியாவின் கோடைக்கால பருவ மழையிலும் இந்த பருவநிலை மாற்றங்கள் குறிப்பிடத்தகுந்த பாதிப்புகளை ஏற்படுத்தி இருக்கலாம் என்று இந்த ஆய்வு கூறுகிறது.
இமாலய புவியியலுக்கான வாடியா நிறுவனம், இந்திய அரசின் அறிவியல் மற்றும் தொழில்நுட்ப துறையின் கீழ் செயல்படும் தன்னாட்சி பெற்ற நிறுவனம் ஆகும்.
இமாச்சல் பிரதேசத்தின் மண்டி மாவட்டத்தில் உள்ள ரேவல்சார் ஏரியின் படிமங்களைக் கொண்டு இந்த ஆய்வு நடத்தப்பட்டது.
கிமு 1200 முதல் 550 வரை வடமேற்கு இமாலயப் பகுதிகளில் ஈரமான பருவ மழை நிலைமைகள் இருந்ததாக இந்த ஆய்வில் தெரியவந்துள்ளது.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்:
https://pib.gov.in/PressReleasePage.aspx?PRID=)
அறிவியல் மற்றும் தொழில்நுட்பத்துறை
சுகாதாரத்தை மேம்படுத்தும் ஒட்டும் தன்மையிலான பாய்: விஞ்ஞானிகளின் புதிய தயாரிப்பு
வீடுகள், அலுவலகங்கள், மருத்துவமனைகள், ஆய்வகங்களில் உள்ள தூசிகளை அகற்றி, சுகாதாரமான, ஆரோக்கியமான சூழலை ஏற்படுத்துவதற்காக ஒட்டும் தன்மையிலான பாய் போன்ற விரிப்பை விஞ்ஞானிகள் கண்டுபிடித்துள்ளனர்.
கான்பூர் இந்திய தொழில்நுட்பக் கழகத்தின் ரசாயன பொறியியல் துறையின் பேராசிரியர் திரு அனிமங்சு கடக், இந்திய அரசின் அறிவியல், தொழில்நுட்பத் துறையின் ஆதரவுடன், மேக் இன் இந்தியா முன்முயற்சியின் கீழ் இந்த விரிப்பை கண்டுபிடித்துள்ளார்.
சுற்றுச்சூழலுக்கு உகந்த இந்தத் தயாரிப்பு, குறைந்த விலையில் கிடைக்கும் வகையிலும், தண்ணீரினால் எளிதில் சுத்தம் செய்ய ஏதுவாகவும், பலமுறை பயன்படுத்தக்கூடிய தன்மையுடனும் உருவாக்கப்பட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1700124
ஊரக வளர்ச்சி அமைச்சகம்
மத்திய ஊரக வளர்ச்சி மற்றும் பஞ்சாயத்து ராஜ் அமைச்சர் திரு நரேந்திர சிங் தோமர் அரசாங்க மின்சந்தை  தளத்தில் “சரஸ் சேகரிப்பு”  தொடங்கினார்.
மத்திய ஊரக வளர்ச்சி மற்றும் பஞ்சாயத்து ராஜ், வேளாண்மை மற்றும் விவசாய நலத்துறை அமைச்சர் திரு நரேந்திர சிங் தோமர், புது தில்லியில் உள்ள கிருஷி பவனில் அரசு மின்சந்தை  தளத்தில் “சரஸ் சேகரிப்பை” இன்று தொடங்கினார். GeM மற்றும் ஊரக வளர்ச்சி அமைச்சகத்தின் தீன்தயாள் அந்தியோதயா யோஜனா - தேசிய ஊரக வாழ்வாதாரத் திட்டத்தின்  தனித்துவ முயற்சியான இந்த சரஸ் சேகரிப்பு, கிராமப்புற சுய உதவிக்குழுக்கள்  தயாரிக்கும் தினசரிப் பயன்பாட்டுத் தயாரிப்புகளை அறிமுகப்படுத்தவும், கிராமப்புறங்களில் உள்ள சுய உதவிக்குழுக்கள் சந்தை அணுகலுடன் மத்திய மாநில அரசு வாடிக்கையாளர்களை சென்றடைவதையும் நோக்கமாகக் கொண்டுள்ளது
இந்த முயற்சியின் கீழ், சுய உதவிக்குழு விற்பனையாளர்கள் தங்கள் தயாரிப்புகளை ஐந்து தயாரிப்பு வகைகளில் பட்டியலிட முடியும், அதாவது  கைவினைப்பொருள்கள்,  கைத்தறி மற்றும் ஜவுளி,  அலுவலக பொருள்கள்,  மளிகை, வீட்டிற்குத் தேவையான அத்தியாவசியப் பொருள்கள், மற்றும்  தனிநபர் பாதுகாப்பு, சுகாதாரம். முதல் கட்டத்தில், 11 மாநிலங்களைச் சேர்ந்த 913 சுய உதவிக்குழுக்கள் ஏற்கனவே விற்பனையாளர்களாக பதிவு செய்யப்பட்டுள்ளன, மேலும் 442 தயாரிப்புகள் தளத்தில் பட்டியலிடப்பட்டுள்ளது. குறுகிய காலத்தில் நாடு முழுவதும் இருக்கும் அதிக சுய உதவிக்குழுக்களை உள்நுழைக்கும் திறன் கொண்ட மாதிரியை உருவாக்க, GeM, NRLM தரவுத்தளத்தைக் கொண்டு API அடிப்படையிலான ஒருங்கிணைந்த பொறிமுறையை உருவாக்கியுள்ளது.
தேசிய, மாநில, மாவட்ட மற்றும் தொகுதி மட்டத்தில் செயல்படுவோருக்கான முகப்புப் பெட்டிகளை  GeM அளிக்கும். இது, சுய உதவிக் குழுக்களால் பதிவேற்றப்பட்ட தயாரிப்புகளின் எண்ணிக்கை மற்றும் நிறைவேற்றப்பட்ட ஆர்டர்களின் மதிப்பு மற்றும் அளவு பற்றிய நிகழ் நேரத் தகவல்களை அவர்களுக்கு வழங்கும்.
இந்த முயற்சியில் சுய உதவிக்குழுக்கள் இணைவதற்கான சோதனை ஓட்டம் பீகார், சத்தீஸ்கர், ஜார்க்கண்ட், கர்நாடகா, கேரளா, இமாச்சலப்பிரதேசம், மகாராஷ்டிரா, ஒடிசா, ராஜஸ்தான், உத்தரபிரதேசம் மற்றும் மேற்கு வங்காள மாநிலங்களில் நடைபெற்றுள்ளது. அனைத்து மாநிலங்கள் / யூனியன் பிரதேசங்களிலிருந்தும் ஏராளமான சுய உதவிக்குழுக்கள் தங்கள் தயாரிப்புகளை அரசு வாடிகையாளர்களுக்கு விற்க உதவும் வகையில் இந்த நடவடிக்கை விரைவாக நீட்டிக்கப்படும்.
சுகாதாரம் மற்றும் குடும்ப நலத்துறை அமைச்சகம்
மாநிலங்களுக்கும், யூனியன் பிரதேசங்களுக்கும் சுமார் 64.51 கோடி தடுப்பூசிகள் விநியோகம்
நாடு தழுவிய தடுப்பூசித் திட்டத்தின் ஒரு பகுதியாக, இந்திய அரசு செப்டம்பர் 1-ந் தேதி வரை, 64.51 கோடிக்கும் அதிகமான  கொவிட் தடுப்பூசி டோஸ்களை, மாநிலங்களுக்கும், யூனியன் பிரதேசங்களுக்கும் இலவசமாக வழங்கியுள்ளது.
சுமார் 5.21 கோடி  கொவிட் தடுப்பூசி டோஸ்கள், மாநிலங்கள், யூனியன் பிரதேசங்கள் மற்றும் தனியார் மருத்துவமனைகள் வசம் உள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1750967
பிரதமர் அலுவலகம்
மறைந்த பிரதமர் திரு லால் பகதூர் சாஸ்திரியின் பிறந்தநாளை முன்னிட்டு விஜய் காட்டில் உள்ள அவரது நினைவிடத்தில் பிரதமர் மரியாதை செலுத்தினார்
மறைந்த பிரதமர் திரு. லால் பகதூர் சாஸ்திரியின் பிறந்தநாளை முன்னிட்டு பிரதமர் திரு. நரேந்திர மோடி இன்று விஜய் காட்டில் உள்ள அவரது நினைவிடத்தில் மரியாதை செலுத்தினார்.
சமூக ஊடக எக்ஸ் தளத்தில் தமது புகைப்படத்தைப் பதிவிட்டு அவர் கூறியிருப்பதாவது:
"விஜய் காட்டில், திரு லால் பகதூர் சாஸ்திரிக்கு அஞ்சலி செலுத்தினேன்."
பாதுகாப்பு அமைச்சகம்
இமாச்சலப் பிரதேசத்தின் பாக்லோவில் இந்தியா - அமெரிக்கா சிறப்புப் படைகளின் கூட்டுப்பயிற்சி நிறைவடைந்தது
வஜ்ரா ப்ரஹார் 2022 எனும் இந்தியா - அமெரிக்கா சிறப்புப் படைகளின் 13வது கூட்டுப்பயிற்சி பாக்லோவில் 2022 ஆகஸ்ட் 28 அன்று நிறைவடைந்தது. இந்தியா - அமெரிக்கா இடையேயான இந்த வருடாந்தரப் பயிற்சி அடுத்தடுத்த ஆண்டுகளில் நடைபெறுகிறது. இதன்படி 12வது பயிற்சி வாஷிங்டனில் உள்ள லெவிஸ் மெக் கார்ட் கூட்டுப் படைதளத்தில் 2021 அக்டோபரில் நடைபெற்றது.
ஐநா சாசனப்படி 21 நாள் நடைபெற்ற இந்தக் கூட்டுப் பயிற்சி இருநாட்டு சிறப்பு படைகளுக்கும் சிறந்த வாய்ப்பை வழங்கியுள்ளது. இந்தப் பயிற்சி இரண்டு கட்டங்களாக நடைபெற்றன. முதல் கட்டத்தில் எதிர்ப்பை முறியடிக்கும் நிலைமை, போர் தந்திர நிலையில் சிறப்பு நடவடிக்கைகள் ஆகியவையும் இரண்டாவது கட்டத்தில் 48 மணி நேர
மதிப்பீடு செய்தல் உள்ளிட்ட பயிற்சியும் நடைபெற்றது.
இந்தப் பயிற்சியின் பயன் குறித்து இரு நாடுகளின் படையணிகளும் ஆழ்ந்த திருப்தி தெரிவித்தன. இரு அணிகளும் கூட்டு பயிற்சியோடு திட்டமிடுதல், பல்வேறு ஒத்திகை நடவடிக்கைகளை செயல்படுத்துதல் ஆகியவற்றில் ஈடுபட்டன.
தற்போதைய உலகச் சூழலில், இரு நாடுகளும் எதிர்கொள்ளும் பாதுகாப்பு சவால்கள் உள்ள தருணத்தில் அமெரிக்க சிறப்பு படைகளுடன் வஜ்ர ப்ரஹார் பயிற்சி முக்கியத்துவம் பெறுகிறது இரு நாடுகளுக்கும் இடையேயான சிறப்புப்படைகளின் பாரம்பரிய நட்புறவை இந்தக் கூட்டு ராணுவப் பயிற்சி மேலும் வலுப்படுத்தும். அதேபோல் இந்தியா - அமெரிக்கா இடையேயான இருதரப்பு பாதுகாப்பு ஒத்துழைப்பையும் மேம்படுத்தும்.
எஃகுத்துறை அமைச்சகம்
தேசிய கனிமவள மேம்பாட்டுக் கழகம் 76-வது சுதந்திரதினத்தை கொண்டாடியது
எஃகு அமைச்சகத்தின் கீழுள்ள நாட்டின் மிகப்பெரிய இரும்புத்தாது உற்பத்தி நிறுவனமான நவரத்னா சுரங்க நிறுவனமான, தேசிய கனிமவள மேம்பாட்டுக் கழகம் 76-வது சுதந்திரதினத்தையொட்டி, ஐதராபாத்தில் உள்ள அந்நிறுவன தலைமையகம் மற்றும் அதன் திட்டம் செயல்படும் பிற இடங்களிலும் தேசிய கொடியை ஏற்றி வைத்து, இந்திய சுதந்திரதினத்தின் 75 ஆண்டுகள் நிறைவைக் கொண்டாடியது. தேசிய கனிமவள மேம்பாட்டுக் கழகத்தின் தலைவர் மற்றும் இயக்குநர் திரு. சுமித் தேவ், ஐதராபாத்தின் தலைமையகத்தில், நிறுவனத்தின் மூத்த பணியாளர் திரு.சங்கரியாவுடன் இணைந்து பணியாளர்கள் முன்னிலையில் மூவண்ணக் கொடியை ஏற்றினார்.
இந்த நிகழ்ச்சியில் பேசிய தேசிய கனிமவள மேம்பாட்டுக் கழகத்தின் தலைவர் மற்றும் இயக்குநரான திரு.சுமித் தேப், “நாட்டின் பொருளாதார வளர்ச்சியில் பொதுத்துறை நிறுவனங்களின் பங்கு அளப்பரியது. நாட்டின் உள்கட்டமைப்பு வசதிகளை மேம்படுத்த தேசிய கனிமவள மேம்பாட்டுக் கழகம் தன்னை தொடர்ந்து அர்ப்பணித்துக் கொண்டு வருகிறது என்று தெரிவித்தார். சுதந்திரதின அமிர்தப் பெருவிழாவைக் கொண்டாடும் நேரத்தில், தாய்நாட்டுக்கு மரியாதை, நன்றி தெரிவிக்கும் வகையில், அனைவரும் தங்கள் வீடுகளில் தேசிய கொடியை ஏற்றி, இல்லந்தோறும் மூவண்ணக்கொடி கொண்டாட்டத்தில் முழுமனதுடன் பங்கேற்க வேண்டும். மகத்தான இந்த தேசத்தின் நெறிமுறைகளை பாதுகாப்பது நமது கடமை.
மேலும் விவரங்களுக்கு இதன் ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1852022
பெட்ரோலியம் மற்றம் இயற்கை எரிவாயு அமைச்சகம்
இயற்கை எரிவாயு பயன்பாட்டை அதிகரிக்க பல முடிவுகள் எடுக்கப்பட்டுள்ளன: மக்களவையில் பெட்ரோலியத்துறை இணையமைச்சர் தகவல்
இயற்கை எரிவாயு பயன்பாட்டை அதிகரிக்க பல முடிவுகள் எடுக்கப்பட்டுள்ளதாக மக்களவையில் பெட்ரோலியத்துறை இணையமைச்சர் திரு ராமேஸ்வர் தெலி கூறினார்.
மக்களவையில் பெட்ரோலியம் மற்றும் இயற்கை வாயுத்துறை இணையமைச்சர் திரு ராமேஸ்வர் தெலி எழுத்துப்பூர்வமாக தாக்கல் செய்த பதிலில் கூறியதாவது:
இயற்கை எரிவாயு மற்றும் குழாய் மூலம் அனுப்பப்படும் இயற்கை எரிவாயு பயன்பாட்டை அதிகரிக்க மத்திய அரசு பல நடவடிக்கைகளை எடுத்துள்ளது. இதற்காக சிட்டி கேஸ் விநியோகம் உருவாக்கப்பட்டு குழாய் மூலம் இயற்கை எரிவாயு வீடுகளுக்கும், தொழிற்சாலைகளுக்கும், அழுத்தப்பட்ட இயற்கை எரிவாயுவாக வாகனங்களுக்கும் விநியோகிக்கப்படுகின்றன.
சிஜிடி நெட்வொர்க்கை வளர்க்க, நிறுவனங்களுக்கு, பெட்ரோலியம் மற்றும் இயற்கை எரிவாயு ஒழுங்குமுறை ஆணையம் அங்கீகாரத்தை வழங்கும் அதிகாரத்தை பெற்றுள்ளது. 27 மாநிலங்களில் 407 மாவட்டங்கள் சிஜிடி நெட்வொர்க்கை உருவாக்க அனுமதிக்கப்பட்டுள்ளன.
அதி வேக டீசலுடன், பயோ டீசலையும் கலந்து விற்பதற்கான வழிகாட்டுதல்களை பெட்ரோலியத்துறை அமைச்சகம் கடந்த 2019 ஏப்ரல் 30ம் தேதி வெளியிட்ட அறிவிப்பில் வெளியிட்டுள்ளது.
எத்தனால் ஆலைகள் அமைக்க மத்திய அரசு ஊக்குவிப்பு:
மத்திய அரசிடமிருந்து முறையான அனுமதியின்றி நாட்டின் எந்த பகுதியிலும் எத்தனால் ஆலைகளை தொழில்முனைவோர்கள் அமைக்கலாம். இருப்பினும், இதற்கு மாநிலங்கள், சுற்றுச்சூழல், வனத்துறை அமைச்சகம் மற்றும் பருநிலை மாற்றம், சுற்றுச்சூழல் அமைச்சகத்திடம் சட்டரீதியான அனுமதி பெற வேண்டும். இத்திட்டத்தை பொது விநியோகத்துறை ஆண்டுக்கு 6 சதவீத வட்டி மானியம் அல்லது வங்கிகள் வசூலிக்கும் வட்டியில் 50 சதவீதம் இதில் எது குறைவோ அதை, ஒராண்டு தாமதத்துடன், 5 ஆண்டுகளுக்கு அமல்படுத்துகிறது.
நாட்டின் எந்த பகுதியிலும் எத்தனால் ஆலைகளை மத்திய அரசு அமைக்கவில்லை. ஆனால் இவற்றை ஏற்படுத்த மத்திய அரசு ஊக்குவிக்கிறது.
எத்தனால் கலப்பு அதிகரிப்பு:
பயோ எத்தனால்  மாதிரி திட்டங்கள் புனேவில், பொதுத்துறை எண்ணெய் நிறுவனங்களால் கடந்த ஜூன் 5ம் தேதி தொடங்கப்பட்டது.
2030ம் ஆண்டுக்குள் பெட்ரோலில் 20 சதவீத எத்தனாலை கலப்பதற்கான தேசிய கொள்கை-2018 வழங்கப்பட்டுள்ளது. 2014ம் ஆண்டிலிருந்து எத்தனால் கலப்பு சராசரி அதிகரிக்கப்பட்டு வருகிறது. 2013-14 எத்தனால் விநி்யோக ஆண்டில்  எத்தனால் கலப்பு சராசரி 1.53 சதவீதமாக இருந்தது. இது 2020-21 எத்தனால் விநி்யோக ஆண்டில்  ஜூலை 12ம் தேதி நிலவரப்படி 7.93 சதவீதமாக அதிகரிக்கப்பட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1736754
https://pib.gov.in/PressReleasePage.aspx?PRID=1736753
https://pib.gov.in/PressReleasePage.aspx?PRID=1736751
நுகர்வோர் நலன், உணவு மற்றும் பொது விநியோகம் அமைச்சகம்
கொவிட் பொது ஊரடங்கு/ தடைக்காலத்தின் போது அத்தியாவசிய பொருட்களை பதுக்கினால் கடும் நடவடிக்கை.
பெருந்தொற்றின் காரணமாக அமலில் உள்ள தடைக்காலம்/ பொது ஊரடங்கின் போது அத்தியாவசியப் பொருட்கள் தடையின்றி கிடைப்பதற்கு ஏதுவாக அவற்றை பதுக்குபவர்களுக்கு எதிராக பாரபட்சமற்ற, சிறிதும் சகிப்புத்தன்மையற்ற நடவடிக்கையை மேற்கொள்ளுமாறு, அனைத்து மாநிலங்கள் மற்றும் யூனியன் பிரதேசங்களை நுகர்வோர் விவகாரங்கள் துறை வலியுறுத்தியுள்ளது.
இது தொடர்பாக மாநிலங்கள், யூனியன் பிரதேசங்களின் உணவு மற்றும் நுகர்வோர் விவகாரங்கள் துறையின் முதன்மை செயலாளர்களுடன் இன்று நடைபெற்ற கூட்டத்தில் கலந்து கொண்ட நுகர்வோர் விவகாரங்கள், உணவு மற்றும் பொது விநியோக அமைச்சகத்தின் நுகர்வோர் விவகாரங்கள் துறையின் கூடுதல் செயலாளர் திருமிகு நிதி காரே, நாடு முழுவதும் அத்தியாவசிய பொருட்களின் விலை நிலவரம் மற்றும் அவற்றின் இருப்பு குறித்து ஆய்வு மேற்கொண்டார்.
மருந்துகள், சுகாதார பொருட்கள் மற்றும் அத்தியாவசியப் பொருட்களின் விலை உயர்த்தப்படாமல், நியாயமான விலையில் அவற்றை கிடைக்க செய்வது குறித்தும் கூட்டத்தில் விவாதிக்கப்பட்டது.
தேவை மற்றும் விநியோகம் இடையே எழும் பிரச்சினைகளைத் தடுப்பதற்காக உணவு மற்றும் பொது விநியோகம், சட்ட அளவியல், உணவு பாதுகாப்பு, சுகாதாரம் மற்றும் காவல் ஆகிய துறைகள் அடங்கிய இணை குழுக்கள், மாநிலங்கள்/ யூனியன் பிரதேசங்கள் மற்றும் மாவட்ட அளவில் அமைக்கப்பட்டு கண்காணிப்புப் பணிகள் மேற்கொள்ளப்படலாம்.
தட்டுப்பாடு ஏற்படுமோ என்ற அச்சத்தின் காரணமாக அத்தியாவசியப் பொருட்களை அதிகளவில் மக்கள் வாங்குவதைத் தடுப்பதற்கு மாநிலங்களும், யூனியன் பிரதேசங்களும் விழிப்புணர்வு நடவடிக்கைகளை மேற்கொள்ளலாம்.
இவ்வாறு கூட்டத்தில் விவாதிக்கப்பட்டது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1712688
பொருளாதார விவகாரங்களுக்கான மத்திய அமைச்சரவைக் குழு
துறை சார்ந்த ஏலங்களுக்குப் பதிலாக பொதுவான மின்-ஏல சாளரத்தின் மூலம் நிலக்கரி நிறுவனங்கள் நிலக்கரியை வழங்குவதற்கு அமைச்சரவை ஒப்புதல்
பிரதமர் திரு நரேந்திர மோடி தலைமையிலான பொருளாதார விவகாரங்களுக்கான அமைச்சரவைக் குழு கீழ்க்கண்டவற்றுக்கு இன்று ஒப்புதல் அளித்தது:
i. கோல் இந்தியா லிமிடெட்  / சிங்கரேணி கோலியரீஸ் கம்பெனி லிமிடெட்  ஆகியவற்றின் மின்-ஏல சாளரத்தின் மூலம் நிலக்கரி நிறுவனங்களால் இணைக்கப்படாத அனைத்து நிலக்கரியையும் வழங்குதல். மின் துறை மற்றும் வணிகர்கள் உட்பட ஒழுங்குபடுத்தப்படாத துறைக்கு இந்த மின்-ஏலம் சேவையாற்றும்.
ii. நிலக்கரி இணைப்புத் தேவைகளை சிஐஎல் மற்றும் எஸ்சிசிஎல் நிறுவனங்கள் பூர்த்தி செய்வதை பொறுத்து இது அமையும். மின்சாரம் மற்றும் மின்சாரம் அல்லாத நுகர்வோருக்கான தற்போதைய இணைப்புகளை இது பாதிக்காது.
iii. ஒற்றை மின்-ஏல சாளரத்தின் மூலம் வழங்கப்படும் நிலக்கரி ரயில் மூலம் எடுத்து செல்லக்கூடியதாக இருக்க வேண்டும். இருப்பினும், நிலக்கரி நிறுவனங்களுக்கு கூடுதல் கட்டணங்கள் அல்லது தள்ளுபடிகள் எதுவும் செலுத்தாமல், நுகர்வோர் தங்கள் விருப்பத்தைப் பொறுத்து, சாலை முறை/பிற முறைகள் மூலமும் நிலக்கரியை எடுத்து செல்லலாம்.
iv. சிஐஎல்/எஸ்சிசிஎல் மூலம் நீண்ட கால நிலக்கரி ஒதுக்கீடு, நிலக்கரி நிறுவனத்தால் தீர்மானிக்கப்படும் விலையில், தற்போதுள்ள நிலக்கரி இணைப்புகளுக்கான விநியோகங்களை பாதிக்காமல், சொந்த எரிவாயு ஆலைகளுக்கு அனுமதிக்கப்படும். இருப்பினும், மின் துறைக்கான நிலக்கரியின் அறிவிக்கப்பட்ட விலையில் வரிகள், ராயல்டி போன்றவை நிலக்கரி நிறுவனங்களால் செலுத்தப்படும்.
வேலைவாய்ப்புகளை உருவாக்கும் சாத்தியம் உட்பட முக்கியத் தாக்கங்கள்:
சந்தைச் சிதைவுகள் அகற்றப்பட்டு, அனைத்து நுகர்வோருக்கும் ஒரே விலை மின்-ஏல சந்தையில் உருவாகும். செயல்பாட்டுத் திறனை இது அதிகரிப்பதோடு உள்நாட்டு நிலக்கரித் தேவையை அதிகரிக்க வழிவகுக்கும். மேலும், நிலக்கரி நிறுவனங்கள் தங்கள் சொந்தச் சுரங்கங்களில் இருந்து நிலக்கரியைப் பெறுவதன் மூலம் நிலக்கரி எரிவாயு நிலையங்களை நிறுவ முடியும். நாட்டில் சுத்தமான நிலக்கரி தொழில்நுட்பத்தை மேம்படுத்த இது உதவும்.
பொருளாதாரத்தின் அனைத்து நுகர்வோருக்கும் ஒரே விகிதத்தில் ஒரே மின்-ஏல சாளரத்தின் கீழ் நிலக்கரி வழங்குவதன் மூலம் சந்தைச் சிதைவுகள் அகற்றப்படுவதால் அதிக நுகர்வோர் உள்நாட்டு நிலக்கரியை நோக்கி ஈர்க்கப்படுவர். இதனால், உள்நாட்டு நிலக்கரித் தேவை அதிகரிக்கும் என எதிர்பார்க்கப்படுகிறது. 2023-24க்குள் 1 பில்லியன் டன் நிலக்கரியை உற்பத்தி செய்யும் நோக்கத்துடன் எதிர்காலத்திற்கான லட்சிய நிலக்கரி உற்பத்தித் திட்டங்களையும் சிஐஎல் கொண்டுள்ளது. இறக்குமதி செய்யப்படும் நிலக்கரியைச் சார்ந்திருப்பதைக் குறைத்து தற்சார்பு இந்தியாவை உருவாக்க இது உதவும்.
நிலக்கரி வாயுமயமாக்கல் தொழில்நுட்பத்தின் நிலைத்தன்மை மற்றும் வளர்ச்சியை இந்த நடவடிக்கை உறுதி செய்யும். நிலக்கரி வாயுவாக்கம் போன்ற சுத்தமான நிலக்கரி தொழில்நுட்பத்தைப் பயன்படுத்துவது நிலக்கரி பயன்பாட்டின் பாதகமான சுற்றுச்சூழல் தாக்கங்களைக் குறைக்கும்.
நிதித் தாக்கங்கள்:
நிலக்கரி நிறுவனங்களுக்கு மின்-ஏல சாளரங்களை இணைப்பது கூடுதல் செலவை ஏற்படுத்தாது.
மேலும் விவரங்களுக்கு, இந்த ஆங்கிலச் செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1801324
பிரதமர் அலுவலகம்
புனேயில் கொவிட்-19 தடுப்பு மருந்தை உருவாக்கி வரும் சீரம் இன்ஸ்டிட்டியூட் ஆஃப் இந்தியாவை பிரதமர் பார்வையிட்டார்
கொவிட் தடுப்பு மருந்து மேம்பாடு மற்றும் உற்பத்தி நடவடிக்கைகளை நேரில் ஆய்வு செய்வதற்கான தம்முடைய மூன்று நகர பயணத்தின் ஒரு பகுதியாக, புனேயில் உள்ள சீரம் இன்ஸ்டிட்டியூட் ஆஃப் இந்தியாவை பிரதமர் திரு நரேந்திர மோடி இன்று பார்வையிட்டு, அங்கிருந்த குழுவினருடன் உரையாடினார்.
தடுப்பு மருந்து தயாரிப்பில் இதுவரையிலான முன்னேற்றம் குறித்தும், உற்பத்தியை அதிகரிப்பதற்கான திட்டம் குறித்தும் பிரதமரிடம் அவர்கள் விவரித்தார்கள்.
"சீரம் இன்ஸ்டிட்டியூட் ஆஃப் இந்தியாவின் குழுவினருடன் நல்லதொரு உரையாடலை நடத்தினேன். தடுப்பு மருந்து தயாரிப்பில் இதுவரையிலான முன்னேற்றம் குறித்தும், உற்பத்தியை அதிகரிப்பதற்கான திட்டம் குறித்தும் அவர்கள் விளக்கினார்கள். அவர்களது தயாரிப்பு மையத்தையும் பார்வையிட்டேன்," என்று டிவிட்டர் பதிவொன்றில் திரு மோடி கூறியுள்ளார்.
------
(
புவி அறிவியல் அமைச்சகம்
தெற்கு ஓமன் கடலோரம் மற்றும் அதை ஒட்டியுள்ள ஏமன் பகுதியில் காற்றழுத்தம்.
இந்திய வானிலை மையத்தின் தேசிய வானிலை முன்னறிவிப்பு மையம் வெளிட்டுள்ள தகவல்:
தெற்கு ஓமன் மற்றும் கிழக்கு ஏமனுக்கு அப்பால் மேற்கு மத்திய அரபிக்கடல்பகுதியில் உருவாகிய குறைந்த காற்றழுத்தம், தெற்கு ஓமன் கடலோரம் மற்றும் அதையொட்டியுள்ள ஏமன்பகுதியில் காற்றழுத்தமாக உருவாகி மே29, 2020 மதியம் 2.30 மணி நிலவரப்படி சலாலாவுக்கு  வடக்கே 50 கி.மீ தொலைவிலும், அல்கேதாவுக்கு வடகிழக்கே 240 கி.மீதொலைவிலும் மையம் கொண்டுள்ளதாக சமீபத்திய செயற்கைக்கோள் படங்கள் காட்டுகின்றன. இது அடுத்த 12 மணி நேரத்தில் மேலும் தீவிரமடைந்து, ஆழ்ந்த காற்றழுத்தத் தாழ்வுநிலையாக மாறும் எனத் தெரிகிறது. இது அடுத்த 24 மணி நேரத்தில் வடக்கு மற்றும் வடமேற்கு நோக்கியும், அதன் பின்பு மேற்கு மற்றும் தென்மேற்கு நோக்கியும் நகரும் எனத் தெரிகிறது.
 மீனவர்களுக்கானஎச்சரிக்கை:
மீனவர்கள் அடுத்த 48 மணி நேரத்துக்கு மேற்கு மத்திய அரபிக்கடல் மற்றும் தெற்கு ஓமன்-ஏமன் கடலோரப்பகுதிகளுக்குச் செல்லவேண்டாம் என அறிவுறுத்தப்படுகின்றனர். தென்கிழக்கு மற்றும் அதனையொட்டிய கிழக்கு மத்திய அரபிக்கடல் பகுதிக்கு மேல், இரண்டாவது குறைந்த காற்றழுத்தம் உருவாகும் வாய்ப்புள்ளதாகத் தெரிகிறது.
மீனவர்கள் 31ஆம் தேதி முதல் தென்கிழக்கு மற்றும் அதனை ஒட்டியுள்ள கிழக்கு மத்திய அரபிக்கடல் பகுதிக்குச் செல்லவேண்டாம் எனவும் அறிவுறுத்தப்படுகின்றனர்.
(Visitor Counter : 170
பாதுகாப்பு அமைச்சகம்
கடற்படை ஆயுத தளவாட தலைமை இயக்குனராக திரு பி உபாத்யாய் பதவியேற்றார்
இந்திய கடற்படையின் ஆயுத தளவாட பிரிவின் தலைமை இயக்குநராக திரு பி உபாத்யாய் பொறுப்பேற்றுக் கொண்டார், மே 31 அன்று பணி ஓய்வு பெற்ற திரு கேஎஸ்சி ஐயரிடம் இருந்து அவர் பொறுப்பை ஏற்றார். 1989 ஜூலை 12-ல் கடற்படை ஆயுதப் பிரிவில் பணியில் உபாத்யாய் சேர்ந்தார்.
கடற்படையின் பல்வேறு பிரிவுகளில் பல பொறுப்புகளை அவர் வகித்துள்ளார். மின் பொறியியலில் முதுநிலைப் பட்டம் பெற்ற அவர், ஏவுகணை தொழில்நுட்பத்தில் நிபுணத்துவம் பெற்றவராவார்.
பிரதமர் அலுவலகம்
உலக சுற்றுச்சூழல் தின கொண்டாட்டத்தில் பிரதமர் உரையாற்றுகிறார்
உலக சுற்றுச்சூழல் தினத்தையொட்டி புதுதில்லியில் நாளை நடைபெறவுள்ள கொண்டாட்டத்தில் பிரதமர் திரு.நரேந்திர மோடி உரையாற்றுகிறார். ராஜ்பத் புல்வெளியில் அமைக்கப்பட்டுள்ள கண்காட்சியையும் பிரதமர் பார்வையிடுவார்.
இந்த ஆண்டுக்கான உலக சுற்றுச்சூழல் தின மையக்கருத்து பிளாஸ்டிக் மாசினை ஒழிப்போம் என்பதாகும். சுற்றுச்சூழல் தினத்தின் 43-ஆவது சர்வதேச நிகழ்ச்சியை இந்தியா நடத்துகிறது. சுற்றுச்சூழல் துறை அமைச்சர்கள், ஐக்கிய நாடுகளின் பிரதிநிதிகள், பல்வேறு தொழில் அமைப்புகளின் உறுப்பினர்கள் உள்ளிட்டோர் இந்த நிகழ்ச்சியில் பங்கேற்பார்கள். பிரதமர் தமது 44-ஆவது மன் கி பாத் நிகழ்ச்சியில் உலக சுற்றுச்சூழல் தின கொண்டாட்டத்தை இந்தியா நடத்துவது, பருவநிலை மாற்றம் தொடர்பான விவகாரங்களை சமாளிப்பதில் இந்தியா தலையாய நாடாக உருவெடுத்து வருவதற்கு கிடைத்த அங்கீகாரம் என்று குறிப்பிட்டிருந்தார்.
----
(Visitor Counter : 93
மத்திய அமைச்சரவை
இந்திய அஞ்சலக பணப்பட்டுவாடா வங்கி அமைக்கும் திட்ட மதிப்பீட்டை திருத்தியமைக்க அமைச்சரவை ஒப்புதல் அஞ்சலகங்களில் வங்கிச் சேவைகளுக்கு ஊக்கம்
இந்திய அஞ்சல் பணப்பட்டுவாடா வங்கி அமைப்பதற்கான திட்ட மதிப்பீட்டை ரூ. 800 கோடியில் இருந்து ரூ. 1435 கோடியாக திருத்தியமைப்பதற்கு பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவை ஒப்புதல் அளித்துள்ளது. திருத்தியமைக்கப்பட்ட செலவு மதிப்பீடுகளில் கூடுதலாக உள்ள ரூ. 635 கோடியில் தொழில்நுட்ப செலவுகள் ரூ. 400 கோடி மற்றும் மனிதவள செலவுகள் ரூ. 235 கோடி அடங்கும்.
விவரங்கள்:
இந்திய அஞ்சல் பணப்பட்டுவாடா வங்கிச் சேவைகள் 2018 செப்டம்பர் 1ம் தேதியில் இருந்து 650 அஞ்சலக கிளைகளிலும் 1.55 லட்சம் அலுவலக அஞ்சலகங்களிலும் 2018 டிசம்பர் முதல் கிடைக்கும்.
- இந்த திட்டம் 3500 திறன் பெற்ற வங்கிப்பணி நிபுணர்கள் மற்றும் நாடு முழுவதும் நிதி கல்வியறிவை பரப்புவதில் ஈடுபட்டுள்ள இதர நிறுவனங்களைச் சேர்ந்தவர்களுக்கும் வேலைவாய்ப்புகளை உருவாக்கும். சாமானிய மனிதர்களுக்கு மிகவும் அணுகத்தக்க, கட்டுபடியாகக்கூடிய மற்றும் நம்பிக்கையான வங்கியை உருவாக்குவது; வங்கிச் சேவைகளை பெறாதவர்களுக்கு நிதி உள்ளடக்கத்திற்கான தடைகளை நீக்குவது; வங்கிச் சேவைகளை வீடுகளின் வாசலிலேயே அளிப்பது அதன் மூலம் செலவுகளை குறைப்பது ஆகியவை இந்த திட்டத்தின் நோக்கமாகும்.
- இந்த திட்டம் அரசின் குறைவான ரொக்கம் என்ற தொலைநோக்கு பார்வைக்கு ஆதரவு அளிப்பதுடன் பொருளாதார வளர்ச்சி மற்றும் நிதி உள்ளடக்கத்தை மேம்படுத்தும்.
- இந்திய அஞ்சல் பணப்பட்டுவாடா வங்கியின் தகவல் தொழில்நுட்ப கட்டமைப்பு வங்கித் தர செயல்திறன், மோசடி மற்றும் ஆபத்துகளை நீக்கும் தரங்களைக் கருத்தில் கொண்டும் பணப்பட்டுவாடா மற்றும் வங்கித்துறையின் சிறந்த நடைமுறைகளைக் கருத்தில் கொண்டும் உருவாக்கப்பட்டுள்ளது.
இந்திய அஞ்சல் பணப்பட்டுவாடா வங்கி சேவைகள்
இந்திய அஞ்சல் பணப்பட்டுவாடா வங்கி தனது தொழில்நுட்பம் சார்ந்த தீர்வுகள் மூலம் கட்டண/நிதி சேவைகள் அளிக்கும். இந்த சேவைகளை அஞ்சல் துறை பணியாளர்கள்/கடை நிலை முகவர்கள் அளித்து அவர்களை வெறும் தபால்களை அளிப்பவர் என்ற நிலையில் இருந்து நிதிச் சேவைகளை அளிப்பவர்களாக மாற்றும்.
இந்திய அஞ்சல் பணப்பட்டுவாடா வண்ட்க்கி கடை நிலை ஊழியர்களுக்கு ஊக்கத்தொகை/கமிஷனை அவர்களின் வங்கிக் கணக்கில் நேரடியாக செலுத்தி வாடிக்கையாளர்களிடையே இந்திய அஞ்சலக பணப்பட்டுவாடா வங்கியை பிரபலப்படுத்த அவர்களை ஊக்குவிக்கும்.
அஞ்சலக துறைக்கு கிடைக்கும் கமிஷனின் பகுதி அஞ்சலகங்களை அதிகரிக்க பயன்படுத்தப்படும்.
•••••
(Visitor Counter : 131
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 121 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 121 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 18.04 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1771078
(Visitor Counter : 107
சிறப்பு சேவைகள் மற்றும் கட்டுரைகள்
பெண் குழந்தைகளின் நலனுக்காக சேமியுங்கள் – அஞ்சல் துறையின் வேண்டுகோள்
பத்து வயதுக்கு குறைந்த பெண் குழந்தையின் கல்வி செலவுகளுக்காக, குறைந்தபட்சம் ரூ.250 செலுத்தி இந்தக் குழந்தையின் பெயரில் அஞ்சலக கணக்கினை துவக்கும் திட்டமான செல்வமகள் சேமிப்புத் திட்டத்தில் சேருமாறு அஞ்சலகத் துறை வேண்டுகோள் விடுத்துள்ளது. மத்திய அரசின் சுகன்யா சம்ரிதி யோஜனா திட்டமானது செல்வமகள் சேமிப்புத் திட்டம் என்று அழைக்கப்படுகிறது. இது பெண் குழந்தைகளை பாதுகாப்போம்; பெண் குழந்தைகளைப் படிக்க வைப்போம் என்ற இயக்கத்தின் ஒரு பகுதியாக துவக்கப்பட்டது.
வறுமைக் கோட்டிற்கு கீழ் உள்ள பெண் குழந்தைகளின் வருங்கால நலனை முன்னிட்டு பொதுமக்கள், ஒரு பெண் குழந்தைக்கான இத்திட்டச் செலவினை ஏற்க முன்வருமாறு அஞ்சல் துறை கேட்டுக் கொண்டுள்ளது.
அருகில் உள்ள அஞ்சலகத்தில் 10 வயதுக்கு குறைந்த, வறுமைக் கோட்டிற்கு கீழ் உள்ள ஒரு பெண் குழந்தையின் பெயரில் பொதுமக்கள் ரூ.250 செலுத்தி அக்குழந்தையின் வருங்கால கல்விச் செலவை ஏற்கலாம். அஞ்சலகத் துறை, பயனாளி பெண் குழந்தையைத் தேர்ந்தெடுக்கவும் உதவும்.
இந்தத் தகவல், சென்னை அண்ணாசாலை தலைமை அஞ்சலக அதிகாரி வெளியிட்டுள்ள செய்திக் குறிப்பில் தெரிவிக்கப்பட்டுள்ளது.